Muuttoliikepaineen kasvaessa Välimeren alueen EU-jäsenmaiden vastaanottokapasiteetti voi ylittyä, kuten nyt on tapahtunut erityisesti Kreikassa. Tämän seurauksena turvapaikanhakijoille, ennen kaikkea lapsille, aiheutuu ylimääräistä inhimillistä hätää ja kärsimystä. Näitä ihmisiä vastaanottamalla Suomelle tarjoutuu konkreettinen mahdollisuus auttaa hädänalaisia ja samalla vastata YK:n pakolaisjärjestön (UNHCR) vetoomuksiin.
Välimeren alueen EU-jäsenmailla on keskeinen rooli Eurooppaan kohdistuvan muuttoliikkeen hallinnassa, sillä ne ovat EU:n ulkorajavaltioita. Jos niiden kantokyky vaarantuu, hakijoiden edelleen liikkuminen lisääntyy ja vaikutukset heijastuvat myös muualle Eurooppaan.
EU:lla ja Suomella sen osana ei ole varaa menettää näiden ulkorajavaltioiden luottamusta siihen, että ne saavat tarvittaessa tukea muilta jäsenvaltioilta. Suomi haluaa edelleen osana EU:ta edistää ensisijaisesti kestävää ratkaisua, jolla uudistetaan yhteinen eurooppalainen turvapaikkajärjestelmä ja tehdään siitä toimiva myös kriisitilanteissa.
Turvapaikanhakijoita vastaanottamalla Suomi osoittaa, että se on valmis konkreettisin toimin tukemaan Välimeren muuttoliikereittien varrella olevia maita. Ulkorajavaltiona myös Suomi voi itse olla vastaavassa tilanteessa tulevaisuudessa.